U-I-229/02
Natisni
Opravilna št.:
U-I-229/02
Datum odločitve:
12. 9. 2002
Objavljeno:
OdlUS XI, 168
ECLI:
ECLI:SI:USRS:2002:U.I.229.02
Akt:
Navodilo o obrazcih za posamezna opravila v postopku volitev poslancev Državnega zbora, članov Državnega sveta in Predsednika republike (Uradni list RS, št. 49/92)
Izrek:
Pobuda za začetek postopka za oceno ustavnosti in zakonitosti Navodila o obrazcih za posamezna opravila v postopku volitev poslancev Državnega zbora, članov Državnega sveta in Predsednika republike (Uradni list RS, št. 49/92) se zavrže.
Evidenčni stavek:
Ker so bili vsi volilni postopki za volitve Predsednika republike v letu 1997 že končani, pobudnik ne izkazuje pravovarstvene potrebe za presojo navodila Republiške volilne komisije o določitvi obrazcev, ki je prenehalo veljati, saj na podlagi ugotovitve morebitne neustavnosti ali nezakonitosti ne bi bilo mogoče odpraviti morebitnih posledic.
Geslo:
Presoja predpisa, ki je prenehal veljati pred vložitvijo pobude.
Pravna podlaga:
Zakon o Ustavnem sodišču (ZUstS), 25., 47. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Štefan Hudobivnik, Naklo
Datum vloge:
6. 6. 2002
Vrsta odločitve:
sklep
Vrsta rešitve:
zavrženje
Dokument:
US21643
Dokument v PDF obliki:
U-I-229-02.pdf
115 KB
Prenesite datoteko
U-I-229/02
12. 9. 2002
SKLEP
Ustavno sodišče je v postopku za preizkus pobude Štefana Hudobivnika z Naklega na seji dne 12. septembra 2002
sklenilo:
Pobuda za začetek postopka za oceno ustavnosti in zakonitosti Navodila o obrazcih za posamezna opravila v postopku volitev poslancev Državnega zbora, članov Državnega sveta in Predsednika republike (Uradni list RS, št. 49/92) se zavrže.
Obrazložitev
1. Pobudnik izpodbija v izreku tega sklepa navedeno navodilo, kolikor se nanaša na volitve Predsednika republike. Obrazec P-1, predpisan s tem navodilom, ne predvideva vpisa imena kandidata, ki mu posameznik daje podporo, zato po mnenju pobudnika dopušča nezakonito ravnanje pristojnih organov in omogoča mahinacije v volilnem postopku. Zato naj bi Navodilo kršilo 7. člen Ustave, načela pravne države, načela varstva človekovih pravic, pravico do osebne svobode, varstvo osebnih podatkov ter splošno in enako volilno pravice.
2. Pobudnik svoj pravni interes za začetek postopka utemeljuje z navedbama, da je bil v letu 1997 predsedniški kandidat ter da ima kot vsak državljan pravico vlagati pobude splošnega pomena po določbi 45. člena Ustave. Predlagal je, naj Ustavno sodišče do končne odločitve zadrži izvrševanje izpodbijanega navodila.
3. Izpodbijano navodilo je z uveljavitvijo Navodila o obrazcih za dajanje podpore v postopku kandidiranja na volitvah Predsednika republike (Uradni list RS, št. 60/02) prenehalo veljati. Ustavno sodišče presoja predpise, ki so prenehali veljati, če so izpolnjeni pogoji iz 47. člena Zakona o Ustavnem sodišču (Uradni list RS, št. 15/94 - v nadaljevanju ZUstS). Ker so bili vsi volilni postopki za volitve Predsednika republike v letu 1997 že končani, ugotovitev protiustavnosti ali nezakonitosti izpodbijanega navodila ne bi v ničemer spremenila pobudnikovega pravnega položaja. Posledic morebitne neustavnosti oziroma nezakonitosti namreč na njeni podlagi ne bi bilo mogoče odpraviti. Tako pobudnik ne izkazuje pravovarstvene potrebe, ki jo 47. člen ZUstS določa kot pogoj za začetek presoje predpisa, ki je prenehal veljati. Zato je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi 25. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
P r e d s e d n i c a
dr. Dragica Wedam Lukić